7.2.2023
SK
Úradný vestník Európskej únie
C 47/97 Streda 6. júla 2022
52. naliehavo vyzýva orgány, aby prijali novú stratégiu súdnictva a akčný plán, ako aj zmenu zákona o Vysokej rade pre sudcov a prokuratúru a nový zákon o súdoch Bosny a Hercegoviny v súlade s európskymi normami;
53. vyzýva Bosnu a Hercegovinu, aby zaistila vykonávanie a presadzovanie všetkých rozhodnutí súdu a pripomína, že právny štát je neoddeliteľnou súčasťou pokroku krajiny v euroatlantickej integrácii; poukazuje na mimoriadne nízku mieru vykonávania rozsudkov v prípadoch týkajúcich sa životného prostredia; žiada, aby súdy príslušné pre správne spory proti nezákonným aktom verejnej moci rýchlejšie vybavovali prípady;
54. opätovne pripomína, že je potrebné aktualizovať zákony a zosúladiť ich s právnymi predpismi EÚ v oblasti boja proti praniu špinavých peňazí a financovaniu terorizmu a zriadiť úrad pre vymáhanie majetku;
55. naliehavo vyzýva Bosnu a Hercegovinu, aby posilnila a primerane organizovala a financovala protikorupčné štruktúry, ktoré by sa zaoberali konfliktom záujmov a lobingom; pripomína potrebu nerušeného vyšetrovania nezákonného obohacovania sa verejných činiteľov; zdôrazňuje, že je dôležité zaoberať sa odporúčaniami skupiny GRECO, ktorými sa umožní odhaľovanie a zodpovednosť; pripomína, že je potrebné aktualizovať právne predpisy a zosúladiť ich s predpismi EÚ v oblasti ochrany oznamovateľov;
56. pripomína, že treba vyšetrovať politické a administratívne prepojenia s organizovaným zločinom; požaduje administratívnu reformu s cieľom odstrániť korupciu a zlepšiť mechanizmy na monitorovanie korupcie, ako aj účinné stíhanie vysokopostavených prípadov korupcie;
57. zdôrazňuje nebezpečenstvo, ktoré predstavuje nedostatočná spolupráca orgánov presadzovania práva Bosny a Hercegoviny a ich neschopnosť účinne spolupracovať s Europolom, Eurojustom a Európskou prokuratúrou; víta dvojstranné úsilie Europolu a Eurojustu zamerané na likvidáciu sietí obchodovania s ľuďmi;
58. vyzýva na ďalšie posilnenie tejto spolupráce aj s cieľom plne uviesť do praxe spoločný akčný plán boja proti terorizmu pre západný Balkán; nabáda na vytvorenie koordinačného strediska pre strelné zbrane;
Základné práva
59. vyjadruje poľutovanie nad pretrvávajúcim zlyhávaním pri ochrane slobody a plurality médií; trvá na odstránení politického zasahovania a ochrane bezpečnosti a dobrých životných podmienok novinárov vrátane ich pracovných práv, na ich ochrane pred zastrašovaním, ako aj pred strategickými súdnymi konaniami proti verejnej účasti (SLAPP) so systematickým a účinným trestným stíhaním vrátane okamžitých a účinných vyšetrovacích krokov po akýchkoľvek hrozbách a útokoch voči nim; vyzýva úrady, aby v trestných zákonníkoch stanovili osobitnú úroveň ochrany novinárov; vyjadruje poľutovanie nad zvýšeným rodovo motivovaným násilím voči novinárkam vrátane hrozieb a diskriminácie na pracovisku;
60.
žiada účinné opatrenia zaistenie finančnej udržateľnosti a politickej nezávislosti verejnoprávnych vysielateľov, najmä národného verejnoprávneho vysielateľa Bosny a Hercegoviny (BHRT); vyzýva orgány, aby prijali opatrenia na nájdenie udržateľného riešenia problémov s financovaním BHRT a zabránili jeho zatvoreniu a prijali právne predpisy o transparentnosti vlastníctva médií; so znepokojením konštatuje nedostatočnú pluralitu a ťažkosti nových subjektov pri získavaní licencií a ďalších prvkov potrebných na fungovanie na telekomunikačnom trhu; vyjadruje svoje znepokojenie nad nedostatkom rôznych tradičných mediálnych kanálov vrátane dostupnosti obsahu vo všetkých úradných jazykoch;
61. vyjadruje poľutovanie nad hrozbami zo strany úradov voči občianskej spoločnosti; odsudzuje pretrvávajúce obmedzovanie slobody prejavu a slobody zhromažďovania v Bosne a Hercegovine a rastúce obmedzovanie týchto práv v Republike srbskej; v tejto súvislosti odsudzuje rozhodnutie miestnych orgánov v Prijedore zakázať ohlásený pokojný pochod pri príležitosti Dňa bielej stužky, ktorý pripomína civilné obete vojny v rokoch 1992 – 1995; žiada prijatie rámca pre transparentné financovanie organizácií občianskej spoločnosti;